**ҚАРОРИ**

**ҲУКУМАТИ ҶУМҲУРИИ ТОҶИКИСТОН**

**«Дар бораи тасдиқи Консепсияи рушди соҳаҳои комплекси сӯзишворию энергетикии Ҷумҳурии Тоҷикистондар давраи солҳои 2003-2015»**

**Бо мақсади муайян намудани рушди соҳаҳои комплекси сӯзишворию энергетикии ҷумҳурӣ дар давраи солҳои 2003-2015 Ҳукумати Ҷумҳурии Тоҷикистон қ а р о р м е к у н а д:**

1. Консепсияи замимашудаи рушди соҳаҳои комплекси сӯзишворию энергетикии Ҷумҳурии Тоҷикистон дар давраи солҳои 2003-2015 тасдиқ карда шавад.

2. Вазорати энергетикаи Ҷумҳурии Тоҷикистон:

Ҳангоми татбиқи сиёсати давлатӣ дар соҳаи энергетика Консепсияи рушди соҳаҳои комплекси сӯзишворию энер­гетикии Ҷумҳурии Тоҷикистон дар давраи солҳои 2003-2015-ро дастури амал қарор диҳад.

То якуми январи соли 2004 мутобиқи Консепсияи мазкур барномаҳои панҷсолаи рушди соҳаҳои комплекси сӯзиш­ворию энергетикиро таҳия намояд.

3. Бо мақсади дастгирии давлатии саноати ангишти Ҷум­ҳурии Тоҷикистон Вазорати иқтисод ва савдои Ҷумҳурии То­ҷикистон, Вазорати молияи Ҷумҳурии Тоҷикистон ҳан­гоми таҳррезии лоиҳаи дурнамои пешбурди иқтисодиёти Ҷум­ҳурии Тоҷикистон ва буҷети давлатии Ҷумҳурии Тоҷи­кистон маблағгузории ин соҳаро ба эътибор гиранд.

4. Вазорати энергетикаи Ҷумҳурии Тоҷикистон, Вазо­рати иқтисод ва савдои Ҷумҳурии Тоҷикистон оид ба ҷалб намудани инвестисияҳои хориҷӣ ва дохилӣ ба комплекси сӯзишворию энергетикӣ чораҳои амалӣ андешанд.

**Раиси Ҳукумати**

**Ҷумҳурии Тоҷикистон Э. Раҳмон**

аз 3 августи соли 2002 №31 ш. Душанбе

**Бо қарори Ҳукумати**

**Ҷумҳурии Тоҷикистон**

**аз "3" августи соли 2002,**

**№318 тасдиқ шудааст**

**КОНСЕПСИЯИ**

**рушди соҳаҳои комплекси сӯзишворию энергетикии Ҷумҳурии Тоҷикистон дар давраи солҳои 2003-2015**

**Муқаддима**

Баъди соҳибистиқлол гардидан, Ҷумҳурии Тоҷикистон гузаришро аз хоҷагидории марказонидашуда ба усули бозор­гонии хоҷагидорӣ амалӣ намуда истодааст. Ин вазифаи ҳат­ман мураккаб дар шароити бӯҳрон ва мушкилоти молиявию иқтисодӣ, гусаста гардидани робитаҳои ҳаётан муҳими иқ­тисодӣ ва хоҷагидорӣ ба ҷо оварда мешавад. Дар чунин шароит ба даст овардани амнияти иқтисодӣ вазифаи асосии давлат мегардад, ки қисми таркибӣ ва муҳимтарини он ам­нияти энергетикӣ буда, таъмини интиқоли доимии захираҳои энергетикӣ ва ба таври ниҳои ноил шудан ба истиқлолияти энергетикиро дар бар мегирад.

Комплекси сӯзишворию энергетикӣ (КСЭ) - ин маҷмӯи соҳаҳои ба ҳам алоқаманди иқтисодиёт мебошад ва сохтор­ҳои давлатӣ ва ғайридавлатиеро дар бар мегирад, ки дар системаҳои таъминоту истифодаи ангишт, нафт, газ, гармӣ, барқ ва зерсистемаҳои минтақавӣ машғули фаъолият ме­бошанд.

Ҷумҳурии Тоҷикистон дорои захираҳои зиёди сӯзиш­ворию энергетикӣ мебошад. Қисми асосии захираҳои обии минтақаи Осиёи Марказӣ дар Тоҷикистон (53%) ташаккул меёбад. Дар сохтори тавозуни сӯзишворию энергетикии ҷумҳурӣ захираҳои гидроэнергетикӣ зиёда аз 90% -ро ташкил медиҳанд. Захираҳои умумии иқтидори гидроэнергетикӣ дар як сол 527 млрд. кВт соатро ташкил медиҳанд. Сатҳи куну­нии истеҳсоли қувваи барқ аз иқтидори гидроэнергетикии аз ҷиҳати техникӣ коршоям 6,5%-ро ташкил медиҳад. Захи­раҳои мавҷудаи кашфшудаи нафт, газ ва гази ғализ дар айни замон камтар аз 1%-и захираҳои умумиро ташкил медиҳанд, ки он ба 1033 млн. тонна баробар аст. Барои зиёд намудани истихроҷ ва ба даст овардани нафту газ хароҷоти калон ло­зим аст, ки он ба истифодаи технологияҳои нав, шароитҳои душвори куҳию геологӣ ва дар чуқурии бештар аз 5-7 км хобидани онҳо марбут аст. Мувофиқи пешгӯиҳо захираҳои ангишти Ҷумҳурии Тоҷикистон алҳол 4-5 млрд. тоннаро таш­кил медиҳад (аз он қисми ниҳоят кам истихроҷ мегардад, соли 2001 ҳамагӣ 25 ҳазор тонна ангишт истихроҷ гардида­аст). Захираҳои ангишт воқеан дар тамоми минтақаҳои ҷум­ҳурӣ мавҷуданд, вале бисёри онҳо дар маҷалаҳои душворгу­зари куҳи гирифтаанд.

Сарфи назар аз захираҳои гуногуни сӯзишворию энер­гетикӣ, Ҷумҳурии Тоҷикистон қариб тамоми маҳсулотҳоро аз хориҷи кишвар ворид менамояд. Масъалаи таъминоти энергетикии мамлакат ниҳоят пуршиддат аст.

Бо захираҳои сӯзишворию энергетикӣ таъмин намудани ҷумҳурӣ вазифаи муҳимтарини сиёсати иқтисодии Тоҷи­кистон мебошад.

Аҳамияти ин масъаларо дарк намуда, роҳбарияти давлат дар бораи аз буҳрон баровардани комплекси сӯзишворию энергетикӣ тадбирҳо меандешад.

**I. Вазъи энергетика ва ҳолати соҳаҳои комплекси сӯзиш­ворию энергетикии Ҷумҳурии Тоҷикистон**

Ҷумҳурии Тоҷикистон ҳоло буҳрони умумии системаи иҷтимоию иқтисодиро аз сар мегузаронад. Имрӯз ба исботи он ки нарасидани захираҳои сӯзишворию энергетикӣ дар рушд ва баланд бардоштани сатҳи иқтисодиёти ҷумҳурӣ омили боздоранда мебошад, зарурияте нест.

Таҳлили истеҳсоли захираҳои сӯзишворию энергетикӣ дар Ҷумҳурии Тоҷикистон нишон медиҳад, ки соли 2001 нисбат ба соли 1990 истихроҷи газ бештар аз 2 маротиба, нафт, ҳамчунин гази ғализ 8,8 маротиба, коркарди қувваи барқ 14%, истихроҷи ангишт зиёда аз 28,6 маротиба кам гардидааст. Ҳамзамон истифодаи гази табиӣ 4,5 маротиба, нафт ва маҳсулоти нафт 6 маротиба, ангишт зиёда аз 70 маротиба кам шудааст. Ба ҷумҳурӣ воридоти маҳсулоти комплекси сӯзишворию энергетикӣ, аз ҷумла нафт ва маҳсулоти нафт-1,5 млн. тонна, гази табиӣ 1,6 млрд. м3, гази моеъ 100 ҳазор тонна кам гардидааст, ангишт бошад ба миқдори хеле кам оварда мешавад.

Масъалаи пардохти қувваи барқ, гармӣ ва гази табии истифодашуда дар вазъияти душвор қарор дорад. Ҷамъоварии маблағҳои маҳсулоти фурӯхташудаи захираҳои энергетикӣ аз 60% зиёд нест ва ҳамаи ин аз рӯи тарифҳое ки ҳатто аз ҷум­ҳуриҳои ҳамсоя пасттар мебошанд. Дар натиҷа ташки­лотҳои таъминоти энергетикӣ қудрат надоранд, ки манбаъ­ҳои ҳосилкунандаи қувваи барқро барқарор созанд, истеҳ­соли ангишт, истихроҷи нафту газро дар ҷумҳурӣ афзун гар­донанд.

Масъалаи қобилияти пардохт надоштани аҳолӣ ҷои махсусро ишғол менамояд. Пардохта нашудани маблағҳо дар бозорҳои дохилӣ ва дар савдои байнидавлатии кишварҳои Иттиҳод, воридшавии онҳоро ба соҳаи комплекси сӯзиш­ворию энергетикӣ ба тавре кам месозанд, ки дар натиҷа даромаднокии онҳо дар сатҳи манфӣ қарор дорад.

Умуман таҷлили ҳолати соҳаҳои комплекси сӯзишворию энергетикӣ нишон медиҳад, ки дар даҳ соли охир дар ҷум­ҳурӣ тамоюли манфие ба вуҷуд омадааст, ки бо сабабҳои зерин вобастагӣ доранд:

– паст гардидани сатҳи эътимоднокии кори таҷҳизот дар тамоми соҳаҳои комплекси сӯзишворию энергетикӣ, аз ҷумла манбаъҳои ҳосилкунандаи қувваи барқ, хатҳои интиқоли барқ, системаҳои хатти қубури таъминоти газ вобаста ба фарсудашавии таҷҳизоти асосӣ;

– паст гардидани захираҳои зарурии умумии иқтидори истеҳсоли қувваи барқ, гармӣ, истихроҷи газ, нафт ва ангишт;

– кам шудани ҳаҷми интиқоли мутақобилаи захираҳои энергетикӣ;

– якбора кам шудани корҳои ҷустуҷӯи геологӣ ва ҳаҷми истихроҷу коркарди захираҳои энергетикӣ;

– вуҷуд надоштани сармоягузориҳо барои барқарор ва рушду, сохаҳои комплекси сӯзишворию энергетикӣ;

– истифодаи ғайриоқилона ва ғайрисамарабахши захира­ҳои энергетикӣ аз ҷониби истифодабарандагони тамоми гуруҳҳо;

– пардохта нашудани маблағҳо барои қувваи барқ ва гази истифодашуда дар дохили ҷумҳурӣ.

Рафъи тамоюли манфии зикргардидаро дар ҷумҳурӣ мус­тақилона амалӣ намудан ғайриимкон аст. Қабул намудани фаъолияти мувофиқашударо бо кишварҳои Осиёи Марказӣ ва Иттиҳоди Евразия дар соҳаи рушди комплекси сӯзишво­рию энергетикӣ барои муҳлати наздиктарин ва оянда талаб карда мешавад.

**II. Мақсад ва вазифаҳои консепсия**

Мақсади асосии рушди соҳаи комплекси сӯзишворию энер­гетикӣ истифодаи баробари захираҳои сӯзишворию энергетикӣ ва обӣ, инчунин таъмини устувори ҷумҳурӣ бо қувваи барқу гармӣ мебошад.

Бо мақсади таъминоти боэътимод бо захираҳои сӯзиш­ворию энергетикӣ дар давраи солҳои 2003-2015 ҳалли масъа­лаҳои зерин зарур аст:

– таҳияи дурнамои пешомади эҳтиёҷоти Ҷумҳурии То­ҷикистон ба захираҳои энергетикӣ ва роҳҳои имконпазири таъмини онҳо;

– аз худ намудани захираҳои сӯзишворию энергетикӣ ва обӣ, таъсиси инфраструктураи дахлдор бо ҷалби сармояҳои дохилӣ ва хориҷӣ;

– дар асоси дурнамои пешомад бастани созишномаҳои дарозмуддати дуҷонибаю бисёрҷониба байни кишварҳои истеҳсолкунанда ва истифодабаранда барои интиқоли захи­раҳои энергетикӣ бо уҳдадориҳои мутақобилаи тарафҳо во­баста ба иҷрои ин созишномаҳо;

– барқарор сохтани робитаҳои хоҷагӣ ва иқтисодӣ дар соҳаҳои комплекси сӯзишворию энергетикӣ, мошинсозии энергетикӣ, таҷҳизоти энергетикӣ ва дигар соҳаҳои ба ҳам наздик дар асоси таҳияи барномаҳои байнидавлатии илмию техникии байни кишварҳои Евразия ва тарбияи кадрҳо барои татбиқи онҳо;

– барқарор намудани фаъолияти системаҳои ягонаи таъминоти газ, нафт, ангишт ва қувваи барқ;

– баланд бардоштани эътимоднокӣ, бехатарии технологии кори нақлиёти интиқоли қубурҳо, хатҳои баландшиддати интиқоли қувваи барқ ва таҷҳизоти дигар;

– истифодаи фаъолонаи таҷҳизоти энергетикии аз нигоҳи экологӣ тозаю бехатар ва намудҳои ғайрианъанавии қувваи энергия.

**III. Дурнамои талабот ба захираҳои энергетикӣ ва рушди соҳаҳои комплекси сӯзишворию энергетикӣ бо дарназардошти таъмини амнияти энергетикии Ҷумҳурии Тоҷикистон дар давраи солҳои 2003-2015**

Дурнамои талабот ба захираҳои энергетикӣ дар Ҷум­ҳу­рии Тоҷикистон бояд мутобиқи стратегияи иқтисодии давлат барои ояндаи наздик ва минбаъда бо вариантҳои имконпа­зири рушди иҷтимоию иқтисодӣ амалӣ гардад.

Варианти якум суръати баланди барқарорсозии иқтисо­диёти ҷумҳурӣ ва рушди устувори онро дар оянда бо роҳи ҷалби сармояҳои калон дар тараққиёти соҳаҳои комплекси сӯзишворию энергетикӣ ба назар мегирад. Ин вариант тат­биқи сиёсати сармоягузории энергетикию сиёсати сарфаҷӯии энергияро пешбинӣ менамояд.

Мутобиқи нишондиҳандаҳои қаблии дурнамо эҳтиёҷот ба захираҳои энергетикӣ дар соли 2015 нисбат ба соли 2001 ба таври зерин меафзояд: с.2001-факт то с. 2007 то с. 2015 -қувваи барқ, млрд.кВт 15,54 20,8(133%) 24(154%) -гази табии, млн.м3 620 1200 (194%) 1500 (242%) -гази моеъ, ҳазор тонна 1 10 (1000%) 15 (1500%) -нафт ва маҳсулоти нафтӣ, ҳаз.тонна 300 700 (233%) 1000 (333%) -ангишти навъҳои гуногун ҳаз. тонна 26,25 300 (1143%) 800(3048%)

Ҳамзамон истеҳсолоти худӣ ва таъмин бо захираҳои энер­гетикӣ миқдори зеринро ташкил медиҳад:

То соли 2007 то соли 2015 - қувваи барқ 16,0 (77%) 27,2 (113%); - гази табиӣ 200 (17%) 500 (33%); - нафт ва маҳсулоти нафтӣ 100 (14%) 300 (30%); - ангишти навъҳои гуногун 75 (58%) 800 (100%)

Варианти дуюм бо дарназардошти рафъи мушкилот ва мӯъ­тадилгардонии рушди иқтисодии ҷумҳурӣ, бо баҳисоб­гирии имконияти ҳатталимкони сармоягузорӣ барои исло­ҳоти иқтисодӣ ва рушди соҳаҳои комплекси сӯзишворию энергетикӣ тавассути татбиқи ҳатмии сиёсати сарфаҷӯии энергия асос гирифтааст.

Тибқи ин вариант дурнамои талабот ва истифодаи захи­раҳои сӯзишворию энергетикии ҷумҳуриро то соли 2015 нисбат ба соли 2001 чунин афзоиш хоҳад ёфт:

То с.2007 то с. 2015 -қувваи барқ, млрд.кВт 19,2 (120%) 22,4 (140%) -гази табиӣ, млн.мз 840 (140%) 1500 (250%) -гази моеъ, ҳазор тонна 5(500%) 12,5(1250%) -нафт ва маҳсулоти нафтӣ, ҳаз.тонна 451(160%) 850(300%) -ангишти навъҳои гуногун, ҳаз.тонна 150(600%) 650(2600%)

Иқтидори назарраси дар ҷумҳури мавҷудаи сарфаи қув­ваи барқ, ки 30-40 фоиз арзёбӣ мегардад, бояд аз рӯи ҳарду вариант сиёсати афзалиятноки энергетикӣ гардад. Суръати афзоиши талабот ба захираҳои сӯзишвории энергетикӣ бояд аз ҳисоби татбиқи сиёсати қатъӣ ва устувори сарфаи энергия аз суръати афзоиши маҷмӯи маҳсулоти дохилӣ (ММД) паст бошад. Ҳаҷми энергияталабии ММД бояд ба пастшавии устувор тамоюл дошта бошад.

Дурнамои рушди соҳаҳои комплекси сӯзишворию энергетикии Ҷумҳурии Тоҷикистон бояд аз анҷом додани сохт­мони иншоотҳои оғозгардида ва муҳим, барқарорсозии иқ­ти­дорҳои мавҷудаи истеҳсол ва коркарди захираҳои сӯзиш­ворию энергетикӣ, инчунин ҷиҳати истифода додани иншо­отҳои нави комплекси сӯзишворию энергетикӣ асос гирад.

Комплекси сӯзишворию энергетикиро дар се марҳила так­мил додан мувофиқи мақсад аст.

Дар марҳилаи аввал (солҳои 2003-2007) вазифаи асосӣ боздоштани пастравии истихроҷ ва истеҳсоли захираҳои энер­гетикӣ дар сатҳи на пасттар аз солҳои 2000-2001 ва барқароркунии иқтидорҳои мавҷудбудаи истеҳсоли захира­ҳои сӯзишворию энергетикӣ, истифодабарии технологияи пеш­қадам ва гузаштан ба нархҳои бозории захираҳои энерге­тикӣ, ки худмаблағгузории соҳаҳои комплекси сӯзишворию энергетики ва сатҳи меъёрии даромаднокии онҳоро таъмин менамояд.

Дар марҳилаи дуюм (солҳои 2007-2011) рушди комплекси сӯзишворию энергетикӣ бояд аз ҳисоби ба истифода додани иншоотҳои нав дар гидроэнергетика, гузаронидани корҳои иктишофӣ-геологӣ ва аз худкунии конҳои нави нафту газ, инчунин такмили технологияи истихроҷ ва коркарди ан­гишт­санг, рушди энергетикаи ғайримаъмулӣ (таҷҳизоти оф­тобӣ, стансияҳои шамолӣ ва ғайра) таъмин гардад.

Дар марҳилаи сеюм (солҳои 2011-2015) такмили сохтори комплекси сӯзишворию энергетикӣ бояд дар асоси содироти захираҳои энергетикии Ҷумҳурии Тоҷикистон (қувваи барқ ва ангиштсанг) ба бозорҳои мамлакатҳои Европаю Осиё ва хориҷаи дур таъмин карда шавад.

Яке аз омилҳои муҳими рушди комплекси сӯзишворию энергетикӣ вазъи манбаъҳои ашёи хоми ҷумҳурӣ мебошад.

Таъсиси манбаъҳои боэътимоди ашёи хом ва таъмини рушди устувор ва самараноки комплекси сӯзишворию энер­гетикӣ бо роҳи зиёд намудани корҳои кашфи геологии нафту газ ва ангишт ба даст меояд.

Дар давраи солҳои 2003-2015 самтҳои асосии афзалиятноки рушди комплекси сӯзишворию энергетикии Ҷумҳурии Тоҷикистон, ки амнияти энергетикиро таъмин менамоянд, инҳо мебошанд:

– эҳёи силсилаи НОБ-и Вахш, НОБ-и Қайроққум, Мар­каз­ҳои гармидиҳии барқии Душанбе ва Ёвон, анҷом додани сохтмони НОБ-и Сангтӯда, сохтмони марҳилаи аввали нав­бати аввали НОБ-и Роғун, НОБ-и "Помир", сохтмон ва ба кор андохтани як қатор НОБ-и хурд, ки дар натиҷаи он ис­теҳсоли иловагии қувваи барқ то 13,0 млрд.кВт соат мерасад;

– барқарорсозӣ ва зиёд намудани иқтидори истихроҷи ангишт дар конҳои Фон-Яғноб, Шӯроб, кашф ва истихроҷи ангишт дар конҳои Зидди, Назарайлоқ, Сайёд ва Миёнаду бо усули карйерӣ, ки имконияти то соли 2015 дар маҷмӯъ то ба 700-800 ҳазор тонн расонидани истихроҷи ангиштро ме­ди­ҳад;

– барқарорсозӣ ва кашфи конҳои нафту гази ҷануб ва ши­моли ҷумҳурӣ имконият медиҳад, ки то соли 2015 истих­роҷи нафт ба 300 ҳазор тонна ва гази табии ба 500 млн. мет­ри мукааб расад. Дар баробари ин, дар сурати анҷоми бому­ваффақияти корҳои иктишофӣ имконияти зиёд намудани истихроҷи нафту газ вуҷуд дорад.

– сохтмони хатти баладшиддати интиқоли барқии 500кВ "Ҷануб-Шимол";

– сохтмони стансияи барқу гармдиҳи дар шимоли ҷум­ҳурӣ;

– сохтмони заводҳои коркарди нафт дар ҷануб ва шимоли ҷумҳурӣ;

– сохтмони таҷҳизотҳои энергетикӣ дар асоси манбаъҳои ғайрианъанавии барқароршавандаи энергия барои бо қувваи барқ таъмин намудани аҳолие, ки аз системаҳои марказонидашудаи таъминоти қувваи барқ дур зиндагӣ менамоянд;

– ҷустуҷу ва таъмини сармояҳо ба корхонаҳои комплекси сӯзишворию энергетикии ҷумҳурӣ бо мақсади ҳар чи зудтар эҳё намудани иқтидорҳои мавҷудаи истеҳсолӣ, харидани техника, технология ва маводи маҳсулнокиаш баланд ва нигаҳдорандаи нерӯ ва ғайра.

**IV. Демонополизатсия ва таҷдиди сохтории корхонаҳои соҳаи энергетикӣ**

Баҳри рушди муносибатҳои бозор, баланд бардоштани самаранокии фаъолияти корхонаҳои соҳаи энергетикии Ҷум­ҳурии Тоҷикистон бояд дар асоси демонополизатсия ва таҷ­диди сохтории корхонаҳои соҳа, тараққиёти гуногунсоҳави ва таъмини баробарҳуқуқии шаклҳои гуногуни моликият ба амал бароварда шавад.

Мақсади демонополизатсия ва таҷдиди корхонаҳо дар соҳаи энергетикӣ аз инҳо иборат мебошад:

– озод намудани давлат аз нигоҳдории корхонаҳое, ки ни­ҳоят камсамар мебошанд (корхонаҳои зараровар ва сохт­монҳои нотамом);

– муҳаё намудани шароит баҳри вусъат додани рафти са­ҳомикунони ва хусусигардони дар соҳаи комплекси сӯзиш­ворию энергетикӣ;

– танзими мусоиди равиши ғайридавлатикунонӣ бо ни­гоҳ доштани муносибатҳои асосии технологӣ дар байни кор­хонаҳои комплекси сӯзишворию энергетикӣ;

– ба таври васеъ ҷалб намудани иштироки гурӯҳҳо дар равиши таҷдид дар асоси ошкорбаёни ва баробарҳуқуқӣ, инчунин таъмини муҳофизати итимоии онҳо.

Равиши демонополизатсия ва таҷдид дар соҳаи энергети­ка иҷрои якчанд чорабиниҳои пай дар паи бо ҷам алоқа­манд­ро пешбини намуда ва дар ду марҳила, дар давоми сол­ҳои 2003-2015 дар асоси қонунгузории Ҷумҳурии Тоҷикистон ба амал бароварда мешавад.

Дар марҳилаи якум чорабиниҳои зеринро ба анҷом расонидан лозим мебошад:

– ба ихтиёри ҳукуматҳои маҳалли додани иншоотҳои мав­ҷудаи коммуналию иҷтимои;

– ба ҷамъиятҳои саҳоми табдил додани корхонаҳои со­ҳаи энергетики бо дарназардошти минбаъд хусуси гардо­нидани онҳо;

– пешбинӣ намудани хусусигардонии иншоотҳои ёрирасони соҳа (сохтмони, нақлиёт ва таъмири).

Дар марҳилаи дуюм, бо мақсади бештар ҷалб намудани сармояи хориҷи ба иқтисодиёти ҷумҳурӣ зарур аст, ки хусусигардонии соҳаи энергетика мувофиқи хусусигардони бо лоиҳаҳои инфироди ба анҷом расонида шавад.

**V. Гузаронидани сиёсати сармоягузорӣ оид ба рушди со­ҳаҳои комплекси сӯзишворию энергетикӣ**

Истифодаи оқилонаи захираҳои сӯзишворию энергетикии худи ва воридшаванда, ҳар чи бештар ҷалб намудани маблағҳои худи аз ҳисоби баланд бардоштани пардохтҳо ва ҷалб намудани сармояҳои хориҷӣ бояд механизми муҳимта­рини татбиқи Консепсияи рушди соҳаҳои сӯзишворию энер­гетикӣ ва Барномаи рушди комплекси сӯзишворию энер­гетикӣ гардад.

Дар соҳаҳои комплекси сӯзишворию энергетики самтҳои афзалиятнок муайян карда шудаанд, ки маблағгузорӣ ба онҳо мувофиқи мақсад аст:

– рушди энергетикаи обӣ: анҷом додани сохтмони НОБ-ҳои Сангтӯда, сохтмони навбати аввали НОБ-и Роғун, НОБ-и "Помир", хати баландшиддати интиқоли барқи 500 кВ "Ҷануб-Шимол", эҳёи силсилаи НОБ-и Вахш, НОБ-и Қай­роққум, идомаи татбиқи барномаи сохтмонҳои НОБ-ҳои хурд, сохтмони таҷҳизотҳои энергетикӣ дар асоси манбаъҳои ғайрианъанавии барқароршавандаи энергия;

– рушди саноати истихроҷи ангишт: коркарди мавзеи "Шарқӣ" дар кони ангишти Фон-Яғноб, коркарди конҳои Зид­ди, Назарайлоқ, Миёнаду ва афзун гардонидани истих­роҷи ангишт дар конҳои Шӯроб;

– рушди саноати нафт: барқарор сохтани конҳои нафти ҷануб ва Шимоли ҷумҳурӣ, ба вуҷуд овардани заводҳои коркарди нафту газ, гузаронидани кашфи геологӣ дар майдон­ҳои ояндадор (Ренган, Ялгизкак, Саргазон, Кашкакум, Супе­тауи Шарқӣ ва ҳоказо).

Талабот ва сармоягузори барои иншоотҳои комплекси сӯзишворию энергетикӣ дар давраи то 2015 сол 1,5 - 1,7 млрд. доллари ШМА-ро ташкил медиҳад.

**VI. Такмили базаи меъёрию ҳуқуқӣ бо мақсади таъмин ва танзими ҳамкориҳои мутақобилан судманди байнидавлатӣ**

Сиёсати энергетикии дар ҷумҳурӣ татбиқшаванда, баланд бардоштани ҳамгироии робитаҳои энергетикиро пеш­бинӣ мекунад.

Заминаи асосии меъёрию ҳуқуқии ҳамкориҳои ҷумҳурӣ бо дигар мамлакатҳо дар соҳаи рушди комплекси сӯзишво­рию энергетикӣ, бояд Қонуни Ҷумҳурии Тоҷикистон "Дар бо­раи энергетика", инчунин созишномаю шартномаҳои бай­ни­давлатии дуҷониба ва бисёрҷониба оид ба самтҳои гуно­гуни ин ҳамкорӣ гарданд.

Татбиқи сиёсати мақсаднок дар соҳаи базаи меъёрию ҳуқуқии ҷумҳурӣ ва такмили он дар ояндаи пешбинигардида ҳалли вазифаҳои зайлро дар назар дорад:

– такмил додани қонунгузорӣ барои ҳаракати озоди сармоя, захираҳои меҳнатӣ ва таҷҳизоти технологӣ дар байни комплекси сӯзишворию энергетикии давлатҳои шарик;

– таҳия ва истифодаи самараноки механизмҳои муноси­батҳои мутақобила дар бозорҳои мамлакатҳо бо дарназар­дошти манфиатҳои мутақобилаи давлатҳои шарик;

– мусоидат ба таъсис ва ҳавасмандгардонии фаъолияти ширкатҳои байнидавлатии сӯзишворию энергетикӣ, корпо­ратсияҳо ва консорсиумҳо;

– таҳияи механизми ҳалли масъалаҳои нопардохтҳои му­тақобила дар энергетика, аз ҷумла дар асоси созишномаҳои клирингӣ, векселӣ, ҳисоббаробаркуниҳои мутақобила ва со­зишномаҳо доир ба моликияти муштарак.

**VII. Ҳифзи муҳити зист ва ҳалли масъалаҳои экологӣ**

Комплекси сӯзишворию энергетикӣ пешбинӣ намудааст, ки ҳаҷми истихроҷ, истеҳсол ва фурӯши сӯзишвории сахт, гази табии ва нафтро зиёд намояд, ки ин боиси ҷамъ шудани партовҳои истеҳсолӣ ва зиёд гаштани хаҷми хориҷ шудани маводи зарарнок ба муҳити атроф мегардад.

Бинобар ин масъалаи таъминоти мониторинги мунтазам амалкунандаи ҳолати экологӣ дар минтақаҳои асосии истих­роҷ ва коркарди захираҳои энергетикӣ, инчунин ҳалли масъ­алаҳои истифодаи самарабахши захираҳои обии ҷумҳури ба миён меояд.

Ноил гаштан ба ин мақсадҳо ҳангоми иҷро намудани шартҳои зерин имконпазир аст:

– таъсиси қоидаю меъёрҳои ягона, санадҳои меъёрию тех­никӣ ва стандартҳои дахлдор оид ба ҳифзи муҳити атроф дар соҳаи фаъолияти комплекси сӯзишворию энергетикӣ;

– таъмини назорати ҳолати сейсмикӣ дар ноҳияҳое, ки дар онҳо объектҳои калони аз нуқтаи назари экологӣ хатарноки комплекси сӯзишворию энергетикӣ ҷойгиранд ва сифату сатҳи оби ҳавзаҳои дарёҳо ва обанборҳо ва тақсими онҳо барои эҳтиёҷоти хоҷагиҳо ва об;

– таҳияи системаи ягонаи мониторинги экологӣ ва ташкили хадамоти назорати он;

– ташкили корҳо оид ба сертификатсия ва литсензиякунонии технологияхои нави ватанию хориҷи ва намудҳои таҷҳизоти ба талаботи экологии замонавӣ ҷавобгӯ;

– ёрӣ расонидан ба корхонаҳое, ки технологияҳои ҳифз­кунандаи нерӯ ва бепартовро ҷорӣ намуда, захираҳои дуюм­дараҷаро истифода мебаранд;

– ташкили фонди мутамарказонидашудаи экологӣ.

**VIII. Сиёсати илмию техникӣ дар рушди соҳаи комплекси сӯзишворию энергетикӣ**

Таъсири муайяни комплекси сӯзишворию энергетикӣ ба рушди иқтисодии Ҷумҳурии Тоҷикистон ва вазъи иҷтимоии ҳаёти аҳолӣ таҳлили доимии вазъият ва истифодаи дасто­вардҳои прогресси илмию техникӣ дар соҳаи энергетика, баланд бардоштани асоснокии қарорҳои давлатию стратегӣ дар соҳаи ҳифз ва барқарорсозии иқтидорҳои мавҷуда, исти­фодаи оқилонаи онҳо, инчунин ворид намудани техникаи нав ва технологияҳои замонавӣ ба рушди комплекси сӯзиш­ворию энергетикиро бо мақсади бозсозии сохторӣ, татбиқи сиёсати давлатии вобаста ба тариф ва таъмини сиёсати сар­фаҷӯии энергияро тақозо мекунад.

Дар амал татбиқ намудани ин самтҳо ташкили нави маблағгузории фаъолияти илмию техникӣ, анҷом додани коркардҳои фундаменталию таҷрибавӣ ва тарбияи систематикии кадрҳо барои истеҳсолот ва илмро дар асоси ҳамкори бо мамлакатҳои ҳамсоя тақозо менамояд.

Дар заминаи пажӯҳишгоҳҳои илмию тадқиқотӣ ва лоиҳа­кашии мавҷуда таъсиси марказҳои илмию техникӣ барои коркарди проблемаҳои минтақавӣ, инчунин марказҳои таҳ­лилию машваратӣ зарур мебошад, ки тамоюлҳои ҷаҳонии рушди техника ва технологияро арзёби намоянд.

Бо мақсади рушди соҳаҳои энергетика Корхонаи воҳиди давлатии ҷумҳуриявии "Пажӯҳишгоҳи лоиҳакашии "Нурофар" таъсис дода шавад. *(Бо Қарори Ҳукумати ҶТ аз 01.02. 2008 с. №50)*